AĠĠORNAT: Matthew Pace u Lorraine Falzon jingħataw il-ħelsien mill-arrest Keith Schembri se jkun fost dawk li se jkunu qed jifhru l-Qorti llum b'rabta mal-akkużi ta' korruzzjoni, ħasil ta' flus, u falsifikar fot reati oħrajn maħruġin fil-konfront tagħhom. Il-Qorti se tkun preseduta mill-Maġistrat Donatella Frendo Dimech, u kif mistenni li se tkun qed tagħti d-deċiżjoni dwar it-talba għall-ħelsien mill-arrest li kienet imressqa matul is-seduta tal-bieraħ minn Matthew Pace u Lorraine Falzon, iż-żewġ diretturi ta' Zenith Finance. Il-Maġistrat innotat li Pace kkopera mal-Pulizija, li għandu kondotta nadifa, u li l-evidenza fil-konfront tiegħu hija priservata. Huwa ngħata l-ħelsien mill-arrest fuq depożitu ta' €40,000 u garanzija personali ta' €60,000. Huwa se jkollu jiddepożita l-karta tal-identità tiegħu, il-liċenzja tas-sewqan u l-passaport mal-Qorti, filwaqt li jiffirma fl-għassa tal-Qawra darba kuljum, u jkun id-dar bejn it-8.00 p.m. u s-7.00 a.m. Huwa ma jistax ikun f'distanza ta' 100 metru mill-ajruport jew 10 metri mill-kosta. Il-Maġistrat Frendo Dimech laqgħet ukoll it-talba għall-ħelsien mill-arrest fil-konfront ta' Lorraine Falzon fuq depożitu ta' €25,000 u garanzija personali ta' €50,000. Hija se jkollha tosserva wkoll l-istess kundizzjonijiet imposti lil Pace. Intant hekk kif tkompli l-kumpilazzjoni tax-xhieda, L-Ispettur tal-Pulizija Anne Marie Xuereb tagħmel referenza għal applikazzjoni mill-Kap tal-Oppożizzjoni u Kap Nazzjonalista Simon Busuttil fejn talab li ssir inkjesta. Kont bankarju f'isem Willerby – ta' Brian Tonna – fil-Bank Pilatus kien irċieva flus minn tliet persuni ta' nazzjonalità Russa. Fl-istess bank Schembri kellu wkoll kont bankarju fejn kien irċieva flus minn Willerby. il-maġistrat inkwirenti kien wasal għall-konklużjoni li ma kienx jagħmel sens li l-ħlas mill-kont ta' Willerby għal dak ta' Schembri kien ħlas ta' self kif kien deskritt b'rabta ma' proċeduri ta' separazzjoni. L-ispettur Xuereb tgħid lill-Qorti li filwaqt li Tonna kien iżomm informazzjoni dwar kollox, anke f'każi li jinvolvu ftit ewro, dwar is-self ta' €100,000 ma nstabet l-ebda informazzjoni. Tkompli tgħid li Willerby kiener reġistrata taħt Tonna, Karl Cini u Manuel Castagna, u qalet li f'każ li Tonna ried iħallas lura self personali allura seta' jagħmel dan minn kontijiet oħrajn f'ismu personali mingħajr ma jagħmel użu mill-kont bankarju ta' Willerby. Xuereb, b'referenza għall-istqarrija ta' Tonna lill-Pulizija, tgħid li Willerby kienet intiża biex isservi bħala strument ta' investiment. Tgħid li Schembri kien fetaħ il-kont bankarju tiegħu fil-Bank Pilatus fl-2015 u kien irċieva żewġ pagamenti minn Willerby matul dik l-istess sena. L-ewwel pagament ta' €50,000 sar il-25 ta' Jannar tal-2015, filwaqt li t-tieni kien sar fid-19 ta' Awwissu tal-istess sena. L-Ispettur Xuereb tgħid li kienet hi li arrestat lil Schembri, u qalet li huwa ka kienx oġġezzjona għal tiftix fid-dar tiegħu mill-Pulizija, liema tiftix kien saru fil-preżenza tiegħu u ta' martu. Tgħid li l-Pulizija sussegwentement kienu għamlu wkoll rejd fi "3 Cities Design", bl-ewwel persuna li tiġi mistoqsija jkun Manuel Castagna. Huwa kien għażel li ma jwiġibx għall-mistoqsijiet li sarulu. Brian Tonna u Karl Cini wkoll kienu rrifjutaw li jwieġbu għal mistoqsijiet. Schembri kien għamel stqarrija mal-Pulizija. Xuereb tgħid li meta ġie muri kopji tal-ftehim tas-self, Schembri kien irrefera lill-Pulizija għax-xhieda li kien ta fl-inkjesta. Tgħid li l-Pulizija interrogat lil impjegati oħrajn ta' Nexia BT li qalu li kienu jagħmlu dati passati lil dokumenti fuq struzzjonijiet li kienu jingħaddewlhom. L-ispettur tgħid ukoll li mill-inkjesta maġisterjali kien ħareġ li Tonna ma kellux problemi finanzjarji. Tgħid li Schembri kien qal lill-Pulizija li minħabba li huwa u Tonna kienu ħbieb, u Tonna kien għaddej minn mument diffiċli, huwa kien lest li jgħinu. Intant l-Ispettur Xuereb tibda tagħti x-xhieda tagħha b'rabta ma' l-inkjesta li kienet konkluża aktar kmieni dan ix-xahar. Tgħid li kien inħareġ mandat ieħor ta' arrest fil-konfront ta' Castagna, Cini u Tonna. Il-Pulizija kienu interrogaw ukoll lil Alfio Schembri. Sussegwentement kienu bagħtu għal Keith Schembri li kien akkumpanjat mill-avukati tiegħu. Schembri kien mistoqsi dwar ir-relazzjoni tiegħu mal-eks-direttur maniġerjali Adrian Hillman. Huwa kien qal lill-pulizija li kienu jaħdmu fl-istess settur. Huwa kien iddeskriva lil Hillman bħala persuna mill-aktar valida, u kien qal lill-Pulizija li qabel il-bidla fil-bord tad-diretturi, huwa kellu kwistjonijiet dwar tender ma' Progress Press. Hilmann kien qal lil Schembri li kienu interessati f'makkinarju ġdid tal-istampar. Kienu żaru l-Financial Times fi Brussell. Preżenti kien hemm Malcolm Scerri u żewġ inġiniera ta' Kasco, kif ukoll Hillman, Vince Buhagiar u żewġ rappreżentati ta' Progress Press. Xuereb tagħmel referenza għal żjara oħra li kienet saret fl-Iżvizzera. Iżżid tgħid li Progress Press riedu jixtru makkinarju ġdid biex ikunu jistgħu jistampaw ġurnali barranin lokalment, b'dan kellu jwassal għal roħs sinjifikanti. L-Ispetur tgħid li l-ħlas għall-makkinarju tal-istampar kien ingħadda minn kumpaniji f'ġurisdizzjonijiet differenti biex tkun tista' titħallas inqas taxxa. Schembri kien qal li huwa kien iffokat biss biex jattira x-xogħol, bl-awdituri reponsabbli għall-kumplament. Fix-xhieda tiegħu fil-Qorti l-Ispettur Joseph Scerri qal li l-makkinarju tal-istampar kien wasal fl-2010. Qal li kienu intużaw numru ta' kumpaniji biex isiru kummissjonijiet mill-bejgħ tal-makkinarju qabel ma l-makkinarju jasal għand Progress Press. Id-direttur maniġerjali ta' Allied Group, Michael Rizzo, u membru tal-bord tad-diretturi, Dr Austin Bencini, kienu spjegaw li Progress Press huma responsabbli mill-qasam tal-istampar filwaqt li Allied Newspaper hija responsabbli mill-ġurnal Times of Malta. Jgħid li kienet inħarġet espressjoni ta'a interess, bi tliet kumpaniji ≠ Kasco Engineering, Saco Group u Demajo Group – jissottomettu l-offerti tagħhom. L-offerta ta' Kasco kienet tammonta għal $13-il miljun. Progress Press kienet irċeviet madwar tliet pagamenti minn Malta Enterprise wara li kien inxtara l-makkinarju. L-Ispettur Scerri jgħid li Kasco Group għamel profitt ta' madwar $5 miljun profitt mix-xiri tal-magni. Jgħid li mill-investigazzjoni jirriżulta li Keith Schembri, Vince Buhagiar, Malcolm Scerri u Adrian Hillman għamlu profitt mix-xiri tal-magni. Progress Press ħalsset madwar $6.5 miljun f'sisa. L-Ispettur Scerri jkompli jgħid fuq in-numru ta' manuvri biex jiġu moħbijin il-pagamenti. Jgħid li Malcolm Scerri insista li l-proċess wara x-xiri tal-makkinarju tal-istampar kien leġittimu.